ועדת הכלכלה, כנסת 20, פרוטוקול מספר 398, 2017-01-02 12:00

איתן כבל: שלום לכולם.

איתן כבל: גברתי מנהלת הוועדה, דובר, רשמת, חבריי וחברתי חברי הכנסת, אורחים נכבדים.

איתן כבל: ברשותכם, הנושא שלשמו התכנסנו כאן היום הוא הצעה לסדר היום בנושא: הקמת מפעל ההתפלה בשדות יישובי הגליל המערבי, של חברי הכנסת חיים ילין, אכרם חסון, יעל כהן-פארק ועבדאללה אבו מערוף.

איתן כבל: אני מודה לכם שהגשתם את הבקשה.

איתן כבל: התכוונו בכל מקרה לקיים דיון על-פי בקשה אישית של ראש המועצה האזורית מטה אשר, אבל כאשר זה מגיע גם מתוך המערכת של הכנסת זה עושה את הדברים עוד יותר טובים ומסודרים.

איתן כבל: יש לי בקשה, בואו נעשה את זה נכון, בלי הרבה דיבורים.

איתן כבל: אני כבר אומר לכם לפני שראשון הדוברים, חבר הכנסת חיים ילין, יציג בקצרה את הדברים.

איתן כבל: אם לא יהיה נימוק יוצא דופן חד-משמעי שאומר למה דווקא במקום הזה ואין בלתו, ולא הצלחנו למצוא שום מקום אחר שיכול שייעשו בו את ההתפלה, אז אעמוד על רגליי האחוריות, ואני יודע לעשות את זה.

איתן כבל: אני אומר לכם בצורה הכי ברורה וחדה.

איתן כבל: הרצון גם של התושבים, לפחות מהשיח הקצר שניהלתי עם חלקם, אין להם התנגדות להקים מכון התפלה, אף אחד לא מתנגד למכון ההתפלה.

איתן כבל: הוויכוח הוא על המיקום שלו.

איתן כבל: כמובן יש גופים ירוקים וכל אחד בא עם הזוויות אליהן הוא מתייחס.

איתן כבל: תהיה גם התייחסות של משרד הבריאות לגבי למה לא יכול שיהיה במקום אחר.

איתן כבל: אמר לי אביגדור יצחקי שהיה כאן קודם בדיון אחר שהבעיה היא המיקום של שאיבת המים.

איתן כבל: אני עדיין לא אומר כלום, אני בסך הכול מנסה להציג את הדברים.

איתן כבל: כמו תמיד, אין סיבה בעולם שלא ניתן לזה מענה אמיתי מוסכם.

איתן כבל: אם פתרנו בוועדה הזאת בעיות לאין שיעור יותר כבדות משקל אין סיבה שלא ניתן לזה מענה.

איתן כבל: חבר הכנסת חיין ילין, בבקשה.

חיים ילין: כבוד היושב-ראש, תודה.

חיים ילין: אמשיך את הקו שלך.

חיים ילין: אין שום התנגדות להתפלה במדינת ישראל, להיפך.

חיים ילין: אני חושב שאחד הדברים החשובים ביותר הוא ההחלטה שקיבל נציב המים ברשות המים בזמנו, לפני כעשור, להשקיע את הכסף וללכת על התפלה.

חיים ילין: אני חייב להגיד לכם שהתוכניות הללו היו כבר הרבה מאוד שנים בתוך הארגזים וכל הזמן משרד האוצר טרפד אותן.

חיים ילין: פעם אמרתי שעד שלא יהיה לנו כנראה עשור של בצורת המתקן הזה לא יקום לעולם, ובטח לא מתקן ההתפלה עצמו.

חיים ילין: 300 מיליון קו"ב מים לא הולכים ברגל.

חיים ילין: אבל הצפון הוא יוצא דופן.

חיים ילין: אם בדרום אנחנו רואים שיש הרבה מאוד מתקנים של התפלה ולא היו בעיות איתם, ולחקלאות אנחנו מקבלים גם מים מן השפד"ן, בצפון העסק אחר לגמרי.

חיים ילין: במשך שנים לא רק שאין צנרת אלא יש אישורים לשאיבה מתוך הכנרת ומתוך הנחלים בשביל להחזיק את החקלאות ואת הצפון.

חיים ילין: המדינה ראתה בזה תחליף הולם לעומת התשתיות שהיא צריכה להקים.

חיים ילין: אנחנו יודעים שכבר שנים רבות מאוד אנחנו נמצאים במצוקת מים בצפון.

חיים ילין: אחד הפרויקטים העיקריים הוא מתקן התפלה, שצריך לספק מים לשתייה ולחיים בצפון.

חיים ילין: נאמר במהלך הדיונים שהתקיימו פה, הבעיה במתקן עצמו שהוא מתקן תעשייתי לחלוטין שנמצא באזור שכולו ירוק, שיכול לשבש, מעבר לנוף, גם את החקלאות באותם מקומות.

חיים ילין: אומרים לי: אבל הם יקבלו פיצוי, תמורת כסף אפשר לקנות הכול, נפקיע את הקרקעות והם יקבלו פיצויים.

חיים ילין: חברים יקרים, יש דברים שגם אם ישלמו הון עתק לעולם-לעולם לא יוכלו לפצות על כך שאזור ירוק הופך להיות תעשייתי.

חיים ילין: אף אחד לא יכול לדמיין לעצמו שיוקם מפעל בפארק הירקון.

חיים ילין: למה?

חיים ילין: כי כולם רצים שם, כולם נושמים את האוויר אבל אף אחד לא היה מעז להקים שם, כי ככה.

חיים ילין: אבל בפריפריה, המדינה, הריבון מנסה להעביר דברים שנראים לי ממש לא הגיוניים.

חיים ילין: כל שביקשנו בזמנו, גם מהמועצה הארצית לתכנון ובנייה, גם ממשרד הפנים, עוד כשמינהל התכנון היה אצלם, לבוא ולדבר עם ראשי המועצות בצפון, במיוחד עם ראש מועצת מטה אשר ולהגיע להסכמה על המקום.

חיים ילין: לא אומרים לא, להיפך.

חיים ילין: דרך אגב, אגלה לכם סוד כראש מועצה לשעבר, אף אחד לא מתנגד לקבל ארנונה נאותה מתעשייה, אבל בואו "תסגרו" ותקבעו את המקום.

חיים ילין: עכשיו נוצר כשל חדש – משרד הבריאות.

חיים ילין: משרד הבריאות אומר שאי אפשר להזיז את זה כי אם נשאב ממקומות שקצת יותר מזוהמים או יותר קרובים לנמל חיפה או לאזור חיפה זה לא טוב לנו.

חיים ילין: אני מודיע לכם חגיגית, אני לא יודע מאין המציאו את הדבר הזה אבל אם אי פעם מישהו ראה את השפד"ן ואיך מטפלים בשפד"ן ואיזה מים מגיעים לשפד"ן – אני מודיע לכם שבצד השני של השפד"ן אפשר לשתות את המים, רק מפחדים במשרד הבריאות.

דב חנין: אני לא מציע לך לשתות את המים הללו, לא כדאי.

חיים ילין: קודם כול, זה פסיכולוגי.

חיים ילין: בעוד עשרים שנים יכול להיות שיהיה לי זנב, אבל עד אז אני אחיה ולא אמות, זה ייתכן מאוד.

חיים ילין: אבל ההתנגדות של משרד הבריאות כל פעם היא התנגדות שאני כל הזמן נלחם מולה, נלחם איתם מול מים אפורים, נלחם איתם מול זה שבזמנו היה אסור להשקות במי שפיר.

דב חנין: הבהרת, העמדה ברורה.

חיים ילין: כל שאני מבקש, שישמעו את המועצה ויגיעו להסכמה על המיקום.

חיים ילין: צר לי מאוד שהירוקים, החברה להגנת הטבע פתאום "מתקפלת" מתוך איזה לחץ.

חיים ילין: הם היו ביחד אתנו ופתאום הם מוצאים שהמקום הזה שעכשיו החליטו עליו הוא המקום הנכון.

חיים ילין: אני אומר לכם כאנשים ירוקים, אין לי מושג מה קיבלתם ומה לא קיבלתם.

חיים ילין: אתם אנשים ישרים אבל ברגע שאתם "מתקפלים" אז משהו פה צועק לשמים.

חיים ילין: על-פי עמדת החברה להגנת הטבע: "יש לקדם במהירות האפשרית את הקמת מתקן ההתפלה בגליל המערבי".

דב חנין: הם יסבירו את עמדתם.

דב חנין: אתה לא צריך לקרוא.

חיים ילין: יש לי הצעה לסדר, כבוד היושב-ראש.

<אורית סקוטלסקי: אני מבקשת למחות על האמירה שנאמרה כאן.

דב חנין: הם יסבירו את עמדתם.

חיים ילין: קשה לי מאוד כי אני צועד עם הירוקים יד ביד כבר הרבה מאוד שנים ומגיעים להרבה מאוד פשרות.

חיים ילין: אני מנסה להסביר כל הזמן שכראש מועצה בעבר אני יודע לשמור על השטחים הירוקים לא פחות מכם, ופתאום אני מקבל סטירה פה, זו התחושה שלי.

חיים ילין: בסדר?

דב חנין: תודה רבה.

דב חנין: כדי שנמקד את הדיון, ברור לכולם שהחברה להגנת הטבע היא ארגון שכולנו מעריכים, אוהבים ומוקירים.

דב חנין: יכול להיות שיש ויכוח לגופו של עניין עם העמדה שהחברה להגנת הטבע מציגה בנושא הזה.

דב חנין: אני רוצה לומר לך, אדוני, גם אני מכיר את המאבק.

דב חנין: יש פה התגייסות מאוד-מאוד מרשימה של כלל התושבים באזור הזה שמרגישים שמנסים לעבור מעל ראשיהם ומאחורי גבם ולכפות עליהם משהו שמאוד-מאוד מטריד ומאוד פוגע במרחב שלהם.

דב חנין: חברת הכנסת יעל כהן-פארן, אחת המציעות, בבקשה.

יעל כהן-פארן: תודה רבה.

יעל כהן-פארן: אני גם מברכת על קיום הדיון.

יעל כהן-פארן: אני חייבת לציין לטובה את הוועדה, שמקיימת דיונים בעקבות הצעות לסדר.

יעל כהן-פארן: זה לא טריוויאלי, זה לא קורה תמיד בוועדות אחרות, בואו נאמר בעדינות, אז באמת תודה.

יעל כהן-פארן: אני רוצה להעלות נושא שאולי הוא לא בדיוק בתחום הדיון הזה אבל הוא קשור.

יעל כהן-פארן: קודם כול, אנחנו צריכים לזכור שאנחנו מדינה קטנה וצפופה ובכל מקום שנרצה להקים תשתית, בין אם זה גז, בין אם זה מתקן התפלה, בין אם זה תחנת כוח, מישהו גר ומישהו לא רוצה את זה ליד הבית.

יעל כהן-פארן: מזה צריך לצאת, זאת נקודת ההנחה של כל מי שמתכנן כל דבר במדינת ישראל.

יעל כהן-פארן: ועכשיו צריך לבדוק, הצעד המקדים הוא איך אנחנו בכלל מונעים את הצורך.

יעל כהן-פארן: אם זה בחשמל – בחיסכון באנרגיה, ואם זה במים – בחיסכון במים ובמעבר לכלכלה שהיא הרבה יותר חסכנית במים, גם בחקלאות שלה, גם בצריכה הביתית.

יעל כהן-פארן: זה אפשרי, אנחנו יודעים שזה אפשרי.

יעל כהן-פארן: אבל מרגע שיצרנו כאן את הפתרון המדהים של התפלה, והוא באמת מדהים, מדינת ישראל מובילה בטכנולוגיות ומובילה ביישום, בהוזלת המחירים, בהוזלת העלויות האנרגטיות, בכול, אבל זה פתאום נהיה נורא קל: "בואו נקים עוד מתקן, בואו נקים עוד מתקן".

יעל כהן-פארן: לא צריך לחסוך, לא צריך לחשוב אם נכון לגדל בננות או לא, פשוט נקים עוד מתקנים.

יעל כהן-פארן: פה הטעות שלנו בנקודת ההתחלה בעיניי לפתח הדיון: הקלות שבה רצים ומקימים עוד ועוד מתקני התפלה.

יעל כהן-פארן: והנה אנחנו יושבים כאן, גם על זה צריך להגיד שיש איזו מגבלה.

יעל כהן-פארן: המגבלה היא שלא כל אחד רוצה בחצר ביתו מתקן התפלה, וזה בסדר גמור.

יעל כהן-פארן: המחשבה צריכה להיות אחורה, איך מונעים את מתקן ההתפלה הבא ולא מביאים אותו בקלות.

יעל כהן-פארן: אני מסכימה עם הדברים שאמר כאן חברי חבר הכנסת חיים ילין, שאנחנו צריכים לראות בצורה כוללת.

יעל כהן-פארן: לא ייתכן בעיניי שבלב אזור שהוא היום חקלאי – זה מנוגד לתמ"אות כלליות כמו תמ"א 35 וכולי – יקימו פתאום אזור תעשייה.

יעל כהן-פארן: צריך לשים את זה על השולחן – מתקן התפלה זה התחלה של אזור תעשייה כי אחר-כך יקימו עוד משהו צמוד-דופן.

יעל כהן-פארן: יש פה חלופות.

יעל כהן-פארן: גם כשמדברים על מקרה שאולי חייבים את מתקן ההתפלה הזה כי הוא בצפון, כי אני-לא-יודעת-מה – אגב, אפשר להוביל מים גם לצפון.

יעל כהן-פארן: כפי שתמיד קיבלנו מים מהצפון אפשר גם להוביל מים לצפון, זה עובד בשני הכיוונים.

יעל כהן-פארן: אני רוצה לומר שקודם כול צריך לבחון אם בכלל צריך את מתקן ההתפלה הזה בתזמון הזה, האם באמת כל-כך דחוף לקבל החלטות במהירות בוות"ל, ושנית צריך לבחון את המיקום.

יעל כהן-פארן: אני יודעת שזה נושא הדיון והוא באמת צריך להיבחן מחדש.

יעל כהן-פארן: כל הקריטריונים מראים לי שיש חלופות והן בוודאי לא נבחנו.

יעל כהן-פארן: אני קוראת לוועדה בסיכום שתוציא, אדוני היושב-ראש, לקרוא לכלל ועדות התכנון לעצור את ההליכים עד שייבחנו לעומק החלופות התכנוניות.

יעל כהן-פארן: תודה רבה.

אכרם חסון: אדוני היושב-ראש, כפי שאתה רואה אני היחיד כאן מן הקואליציה ואני נגד.

אכרם חסון: סלח לי אם אדבר בגסות, אני נגד כי כל מה שנאמר לנו ונכתב לנו מדוע אנחנו צריכים את המתקן הזה הוא בלוף אחד גדול.

אכרם חסון: מבדיקה שעשינו – ואני גם מתפלא על החברה להגנת הטבע שכותבת דברים לא נכונים.

אכרם חסון: אני לא רוצה להשתמש במילים גסות, אבל דברים לא נכונים.

אכרם חסון: אם יעד ממשלת ישראל לשנת 2020 היה צריך להיות 750 מיליון קו"ב מים והיום יש לנו 850 מיליון קו"ב מים ואנחנו עוד לא בשנת 2020, ואנחנו בתפוקה רק של 60% בחמשת המתקנים הקיימים, אז לשם מה אנחנו צריכים עוד מתקן שישי?

אכרם חסון: יש מי שאומרים שלא יהיו מים בגליל.

אכרם חסון: זה בלוף אחד גדול, זה שקר גס.

אכרם חסון: לא מכובד להטעות נבחרי ציבור, ראשי רשויות וחברי כנסת.

אכרם חסון: הרי לא חסרים לנו מים, וגם המים האלה שהולכים להתפיל בעתיד הולכים לאזור חיפה והסביבה.

אכרם חסון: אנחנו לא לומדים מן האסונות של חיפה.

אכרם חסון: הרי רוצים להפוך לנו את המקום למפרץ חיפה מספר שתיים ואנחנו תמיד נתעורר אחרי אסונות.

אכרם חסון: במקום שיהיה לנו חזון בהסתכלות על המדינה בראייה עתידית, בראייה אחראית, להגיד את האמת לאזרחים, הכול הולך "בשְלוֹף", כל אחד מקדם את מה שהוא רוצה לקדם, גם בהטעיות, גם בשקרים, גם במרמה.

אכרם חסון: לכן אני אחד המתנגדים ואחד המציעים.

אכרם חסון: מאחר ואני מכיר את עמדתך טוב מאוד ואתה אדם עקרוני, אסור שהדבר הזה יקום שם.

איתן כבל: תודה, אדוני.

איתן כבל: איל בן ראובן, עוד אחד מיוזמי הדיון, בבקשה.

איל בן ראובן: בוקר טוב.

איל בן ראובן: תודה, איתן כבל, על התגובה ועל הדיון הזה.

איל בן ראובן: אני לא נגד מתקני התפלת מים אבל אני נגד הרס החקלאות ונגד פגיעה במרקם עדין מאוד וחשוב מאוד של ישובים שעדיין החקלאות והחיים בהם מתנהלים באיזו צורה שאנחנו פה הולכים לקחת, בשם בנייה של משהו להרוס משהו אחר.

איל בן ראובן: זאת חוכמה קטנה מאוד.

איל בן ראובן: הייתי שם בשטח, ראינו את השטח.

איל בן ראובן: מי שנמצא שם רואה שפשוט אבסורד לבנות באמצע בין רגבה, נס הרים ולוחמי הגטאות, שלושה ישובים שחיים את חייהם בשלווה, לבנות להם מין אזור תעשייה באמצע המרחב הכל-כך חשוב הזה.

איל בן ראובן: כפי שאמרתי, זה פשוט לבנות ולהרוס.

איל בן ראובן: לכן זה לא נכון.

איל בן ראובן: לא התרשמתי שנעשתה עבודת עומק אמיתית לכל מרחב החלופות האפשרי.

איל בן ראובן: אם יש דרישה מפֹה, אנחנו צריכים לראות את מרחב החלופות, כאשר החלופות צריכות לקחת בחשבון את מרקם החיים שצריך לשמור אותו באזור הזה.

איל בן ראובן: זה אזור צפוני, זה צפון הארץ, זה חקלאות, שאנחנו נאבקים עליה כל-כך קשה ממקומות אחרים.

איל בן ראובן: לכן אני חושב שיש אמירה חשובה מאוד שצריכה לצאת מפה, להסתכל פעם נוספת וללכת למשהו אחר.

איתן כבל: תודה, אדוני.

איתן כבל: יעל גרמן, אתן לה לומר שני משפטים כי היא באמצע דיון בוועדת החוקה, חוק ומשפט, בבקשה.

יעל גרמן: קודם כול, תודה רבה.

יעל גרמן: אני מודה לך מאוד, אדוני היושב-ראש.

יעל גרמן: אנחנו רואים מפעל שאין בו צורך בכלל.

יעל גרמן: נכון שלפני מספר שנים היה צריך מים והיה צריך התפלה.

יעל גרמן: היום אין צורך.

יעל גרמן: היום מכמה שהמדינה מפיקה, אדוני היושב-ראש, משתמשים ב-60%, זאת אומרת שגם מה שמפיקים לא משתמשים במאה אחוז ממנו.

יעל גרמן: זה דבר אחד.

יעל גרמן: דבר שני, מבקשים למקם מפעל התפלה במקום שבכלל לא צריך מים.

יעל גרמן: הצפון לא זקוק למים, יש להם מספיק מים משלהם.

יעל גרמן: זאת אומרת, רוצים שהאזור הירוק, שבאמת נהנה משטחים פתוחים, יסבול מן הזיהום ואולי מישהו אחר יזכה במים.

יעל גרמן: אני חוזרת ואומרת שוב, אין בכלל צורך במים.

יעל גרמן: יש כאן מעשה חֶלֶם, אדוני היושב-ראש.

יעל גרמן: לוקחים אזור ירוק, לוקחים אזור של קיבוצים ומושבים ומובילים מהחוף יותר מ-10 קילומטרים בצינורות הלוך ושוב, כאשר הולכים לזהם את המקום, כאשר בכלל אין צורך.

יעל גרמן: אני מבקשת ממך כיושב-ראש לבטל את רעיון העוועים, רעיון איוולת, רעיון לא נחוץ, רעיון לא נכון, רעיון שיפגע גם באיכות הסביבה ודרך אגב גם בכלכלה.

יעל גרמן: תודה רבה.

איתן כבל: תודה גברתי.

איתן כבל: דב חנין, בבקשה.

דב חנין: תודה, אדוני.

דב חנין: אקצר בדברי כי גם אני צריך לצאת לוועדה אחרת.

דב חנין: אני רוצה להצטרף לחברי שמתנגדים להקמת המתקן הזה במקום הזה.

דב חנין: אנחנו מדברים בסופו של דבר על מבנה תעשייה.

דב חנין: אף אחד מאתנו כאן לא מתנגד לתעשייה, אגב.

דב חנין: השאלה היא רק תמיד איפה תעשייה, מה המשמעויות של התעשייה לגבי תושבים ועל חשבון מי התעשייה הזאת באה.

דב חנין: במקרה הזה אנחנו מדברים על תעשייה שמגיעה באזור ירוק, אזור רגיש, אזור שיש אינטרס, לא רק לתושבי האזור, להגן עליו אלא לכולנו יש אינטרס להגן עליו כי אין לנו כל-כך הרבה אזורים כאלה.

דב חנין: לכן אני רוצה להצטרף לחברי שמציעים לנו לחשוב על חלופות.

דב חנין: החלופות צריכות להיות גם חלופות של מיקומים אחרים להתפלה אבל בעיקר חלופה של חשיבה אחרת על משק המים שלנו.

דב חנין: יש הרבה מה לעשות במשק המים שלנו לפני שאנחנו בונים עוד מתקני התפלה.

איתן כבל: תודה.

איתן כבל: עמר בר-לב ואחריו איתן ברושי, בבקשה.

עמר בר-לב: אני יודע שלמדינת ישראל יש עודפי מים בשנים האחרונות.

עמר בר-לב: להיפך, אפילו לרצועת עזה הגדלנו את האספקה ואנחנו יכולים לספק אפילו יותר מאשר הם ברגע זה יכולים לקבל.

עמר בר-לב: לכן אני לא בטוח בכלל שצריך עוד מתקן.

עמר בר-לב: אבל גם אם צריך, גם אני הייתי באזור, ראיתי את השדות הירוקים הנפלאים.

עמר בר-לב: הראו לי באזור אלטרנטיבות אחרות, כנראה הרבה יותר זולות, עם צינורות הרבה יותר קצרים למתקן ההתפלה.

עמר בר-לב: לכן אני בהחלט מסכים עם כל הדוברים, שראשית נשאלת השאלה האם צריך, ויש ספק אם צריך, ואם צריך הרי יש מקומות אלטרנטיביים הרבה יותר זולים, כאלה שיפגעו הרבה פחות בנוף ובחקלאות וכן הלאה.

איתן כבל: תודה.

איתן כבל: איתן ברושי, בבקשה.

איתן ברושי: אדוני היושב-ראש, חבר הכנסת כבל, חברי ממטה אשר, אני חושב שההתנהגות של הממשלה בנושא מתקן ההתפלה היא עוד ביטוי לשחיקת מעמדה של ההתיישבות והחקלאות ולזלזול שנוהגים כלפינו.

איתן ברושי: לא היו מעיזים לעשות את זה ברמת אביב או בתוך עיר אחרת.

איתן ברושי: מעיזים לעשות את זה למי שחשים שנשחק ומעמדו מתערער.

איתן ברושי: זה יבוא לידי ביטוי, אדוני היושב-ראש, גם ביום רביעי, בישיבה שאתה חלק ממנה על מחיר המים ועל השאלה של עלות המים לחקלאים.

איתן ברושי: הממשלה מוכנה לקבל אהדת קהל, בצדק, בהנחה במים לחקלאים ומוכנה לחסל את החקלאות.

איתן ברושי: ראינו את זה בוות"מלים.

איתן ברושי: אין זה מפתיע.

איתן ברושי: נפגשתי עם אביגדור יצחקי ויואב גלנט שהיו בזמנו בפורום החווה של אריק שרון, אחד היה מזכיר צבאי ואחד היה מנכ"ל.

איתן ברושי: אמרתי להם על הוות"מלים: בחיים אריק שרון לא היה נותן לכם לעשות את מה שאתם עושים להתיישבות ולחקלאות.

איתן ברושי: יש ויכוח על אריק שרון אבל אין ויכוח על מה שהוא הבין בחקלאות ובהתיישבות ועל מה שהוא עשה.

איתן ברושי: עם כל הכבוד לאלה שיודעים שלא צריך התפלה, אני לא נמנה עליהם.

איתן ברושי: אני לא מספיק יודע אם צריך התפלה או לא צריך התפלה, אבל אני יודע בוודאות שהמיקום הזה לא אפשרי.

איתן ברושי: אתה צריך להגיד להם: חברים יקרים, תחשבו שאין לכם את המקום הזה, תמצאו מקום אחר.

איתן ברושי: אם לא ימצאו – זה ייקח עוד זמן.

איתן ברושי: אין לכם, כולל גורמי הטבע ואיכות הסביבה וגורמי התכנון, מנדט לקחת את השטח הזה.

איתן ברושי: הייתי שם בסוכות, בנו שם את הסוכה הגדולה ביותר בתבל, ואולי גם הגדולה בספר השיאים, ראיתי את המקום, הייתי שם.

איתן ברושי: זה לא רק חקלאות.

איתן ברושי: זה מונע בנייה והרחבה של רגבה, אי אפשר לגור על-יד זה.

איתן ברושי: כלומר, אתם מעלים על דעתכם שתושב באיזו עיר היה מוכן שיקימו מתקן על-יד הבית שלו?

איתן ברושי: היום, לא בדיעבד כשבעמק יזרעאל בנו שדה תעופה כאשר כפר ברוך נמצא בתוך שדה התעופה, או כמו שאני שומע מנוע שמתחמם ברמת דוד.

איתן ברושי: זה ההיסטוריה, אבל היום לבנות מתקן כזה במרחק של מטרים ספורים מן הבתים הקיימים ולחסום בנייה?

איתן ברושי: מי מעלה על דעתו שהמדינה הזאת תחסום בנייה של התיישבות?

איתן ברושי: תעשה את זה רק ממשלה שאיבדה את הצפון.

איתן ברושי: ראינו אתמול בערוץ 2 את מה שאנחנו יודעים כבר זמן רב, ואנחנו עוד לא יודעים מה ייצא מן התוכנית הממשלתית, ראינו שלפחות שר אחד חושב שהוא לא נכח במקום כשחילקו את התקציב שלו, ויושב-ראש הקרן הקיימת לישראל יצא בעלבון שלא נתנו לו לדבר.

חיים ילין: הוא לא יצא בעלבון.

איתן ברושי: מאחר והוא אמר לי את זה אז אני מצטט.

איתן ברושי: אני אומר בפירוש שיש פגיעה קשה בצפון.

איתן ברושי: הפגיעה הקשה בצפון נמשכת גם בחוצפה של הקמת מתקן על-יד הבתים של תושבי האזור.

איתן ברושי: לכן אני מבקש, אדוני היושב-ראש, לא לקבל החלטה אם צריך התפלה או לא צריך התפלה, נדמה לי שזה לא המקום.

איתן ברושי: הדבר היחיד שאפשר להגיד, שהמקום הזה לא בא בחשבון, תמצאו מקום אחר, יש עוד מקומות.

איתן כבל: תודה, אדוני.

עמר בר-לב: עוד משפט אחד אני רוצה להוסיף, אדוני היושב-ראש.

עמר בר-לב: יש מתקן התפלה ירדני בעקבה שמוקם בשיתוף פעולה עם ישראל.

עמר בר-לב: הרעיון שם, שהירדנים יספקו מים ליישובי הערבה וישראל תספק מים לירדנים מהצפון, כי עולה טענה שלישראל יש עודפי מים בצפון.

איתן ברושי: הירדנים צריכים את המים שם.

עמר בר-לב: לכן אני לא מבין איך זה מתיישב.

איתן כבל: עיסאווי פריג' ואחרון יהיה עבדאללה אבו מערוף, בבקשה.

עיסאווי פריג': שלום.

עיסאווי פריג': חברים, מן המעט שהספקתי להיכנס לנתונים הקיימים לגבי מכוני ההתפלה בארץ, עם כל נתון שאני קורא, עם כל מאמר שאני קורא אני מגיע למסקנה שלא צריך.

עיסאווי פריג': מאוד מסקרן אותי ומאתגר אותי לשמוע מרשות המים לגבי המסקנה שאנחנו צריכים עוד מפעל, עוד מתקן התפלה.

עיסאווי פריג': זה דבר אחד.

עיסאווי פריג': שאר הדברים שהחברים התייחסו אליהם לגבי המיקום בצפון, לגבי הצריכה שלנו, התפוקה של 60% מן המכונים, כפי ששמעתי, וכל הנתונים, הם עוד מחזקים את הדעה שלי.

עיסאווי פריג': אז מה ההיגיון שמאחורי קבלת ההחלטה?

עיסאווי פריג': הדבר השני, מדינת ישראל היא מדינה קטנה, מחפשים כל מטר ושיבר – שיבר בערבית זה רוחב כף יד פרושה – בכדי לבנות ולפתח.

עיסאווי פריג': אני שואל אתכם, אני מכיר את החלקה ברגבה ובכל אזור הצפון, אנחנו נוסעים לצפון לחיק הטבע.

עיסאווי פריג': האם אין חלופות במצב הקיים כאשר אנחנו מנצלים, במידה וזה אכן נכון, רק 60% מכושר מפעלי ההתפלה בארץ?

עיסאווי פריג': אם אנחנו צריכים, ראיתי שיש ספינות התפלה שאפשר להפעיל אותן במידת הצורך בעלויות הרבה יותר נמוכות מבלי להשתמש בקרקע.

עיסאווי פריג': אני שואל את השאלות האלה באמת.

עיסאווי פריג': יש אצלי חוסר הבנה.

עיסאווי פריג': אני קורא את הדברים והם משכנעים מאוד.

עיסאווי פריג': מה המניע ומה ההיגיון, מה הלוגיקה מאחורי קבלת ההחלטה הזאת?

איתן כבל: תודה חבר הכנסת עיסאווי פריג'.

איתן כבל: אחרון חבר הכנסת עבדאללה אבו מערוף, בבקשה.

עבדאללה אבו מערוף: יום טוב.

עבדאללה אבו מערוף: בקיצור, ההחלטה השגויה הזאת, על הקמת מפעל התפלה איפה שמתוכנן לקום, צריכה להיעלם.

עבדאללה אבו מערוף: את האזור אני מכיר היטב, טיילתי שם ואני גר לא רחוק משם.

עבדאללה אבו מערוף: לא רק בחירת המקום לא נכונה ולא מוצלחת והנזק שזה יגרום לאקולוגיה, על זה דיברנו, גם הייתה הצעה לסדר ועכשיו זה המשך להצעה לסדר שהגשנו עם חברת הכנסת יעל כהן-פארן.

עבדאללה אבו מערוף: אני חושב שצריך לעשות הכול באחריות הוועדה הזאת כדי לא לתת יד לכך שהמפעל הזה יקום שם.

עבדאללה אבו מערוף: לא אכנס להיבטים אם צריך או לא צריך להקים מפעל התפלה.

עבדאללה אבו מערוף: לא צריך.

עבדאללה אבו מערוף: מי שאומר שאכן צריך מפעל התפלה – לא צריך מפעל התפלה.

עבדאללה אבו מערוף: יש מספיק מים, במיוחד באזור הזה.

עבדאללה אבו מערוף: יש כאן נציגים של "מקורות" או של רשות המים?

עבדאללה אבו מערוף: יש מספיק מים לכל אזור הצפון.

עבדאללה אבו מערוף: אנחנו לא צריכים מפעל התפלה שיזיק לאקולוגיה ויקלקל לנו את כל האדמות שם.

עבדאללה אבו מערוף: לא רק יהרוס את החקלאות, חבר הכנסת ברושי, אלא יהרוס את הכול שם.

עבדאללה אבו מערוף: אתם רוצים להקים מפעל התפלה?

עבדאללה אבו מערוף: בבקשה, ממול לשדות החקלאיים תקימו בבקשה מפעל התפלה, תעשו ממול.

עבדאללה אבו מערוף: המים של המפעל הזה הם אפילו לא לצורך הצפון, אני לא יודע לאן הם מיועדים, אולי למפרץ חיפה.

עבדאללה אבו מערוף: אז צריך לבחור מקום אחר, אם בכלל.

עבדאללה אבו מערוף: מישהו החליט לעשות את זה.

עבדאללה אבו מערוף: נכון שיש מזה רווח כספי גדול, וזה אחת הסיבות.

עבדאללה אבו מערוף: אחרת, מה הסיבה לעשות מפעל התפלה שם?

עבדאללה אבו מערוף: יש אנשים שרוצים לגבות הון אדיר, טייקונים, ולהזיק לאנשים, להזיק לתושבים שם.

עבדאללה אבו מערוף: רצועה קטנה נשארה שם בצפון, שהיא טובה מאוד, ורוצים להרוס את הכול.

עבדאללה אבו מערוף: מה המטרה?

עבדאללה אבו מערוף: כי אין מים?

עבדאללה אבו מערוף: כי יש בצורת?

עבדאללה אבו מערוף: יש הרבה מים, המים שם מספיקים ולא צריך להוסיף התפלה.

עבדאללה אבו מערוף: לכן אני חושב שאחריות הוועדה ואחריותנו אכן לעשות הכול, לא לתת יד שהמפעל הזה יקום.

עבדאללה אבו מערוף: על אף שיש כבר תוכנית מתאר ותמ"א אבל עדיין מוקדם וצריך לקבור את התוכנית הזאת.

עיסאווי פריג': תודה, חבר הכנסת אבו מערוף.

עיסאווי פריג': אני רואה שיש אחדות דעים בין כל חברי הכנסת בוועדה.

עיסאווי פריג': זה מאתגר, תשכנעו אותנו שאכן יש צורך בזה.

עיסאווי פריג': אני רוצה לעבור לדוברים אחרים.

עיסאווי פריג': נתחיל עם ראש המועצה האזורית מטה אשר, יורם ישראלי, בבקשה.

<יורם ישראלי: תודה רבה, כבוד היושב-ראש.

<יורם ישראלי: אני מודה לכם מאוד, חברי הכנסת, על הדיון שנערך פה ביוזמתכם.

<יורם ישראלי: הגענו לפה בתקווה שהבית הזה ישמש לנו מקום שבו נוכל לסכם את המאבק שלנו, שבסך הכול מסתכם במאבק על כך שאנחנו לא מקבלים תשובות מקצועיות לטענות שלנו.

<יורם ישראלי: לא ארחיב עליי ועל הרקע שלי בתחום המים.

<יורם ישראלי: אני לא נכנס לתכנון משק המים בישראל.

<יורם ישראלי: באזור הגליל המערבי יש אזור תעשייה, מטרים ספורים מן הים, מול מושב לימן, אבל אף אחד לא העלה בדעתו שיקום שם מתקן התפלה.

<יורם ישראלי: למה?

<יורם ישראלי: כי זה מתחת לקנים של חיזבאללה.

<יורם ישראלי: זה המקום הכי טוב להקים בו מתקן התפלה אבל ברור לכולם ששם לא יקום מתקן תשתיות של מדינת ישראל ל-200 מיליון קו"ב, עם תחנת כוח, עם הכול, כי זה תנאי, שבמקום הזה לא יקום מתקן התפלה.

<יורם ישראלי: הצענו אלטרנטיבות למיקום של מתקן התפלה במקום שהוא לא ירוק, שהוא לא מטר מהישובים שלנו.

<יורם ישראלי: יושבים פה נציגי לוחמי הגטאות.

<יורם ישראלי: הם נמצאים בתכנון אסטרטגי של גידול היישוב ל-1,000 יחידות דיור.

<יורם ישראלי: הולכים "לתקוע" מתקן התפלה ולחסום להם את הגידול.

<יורם ישראלי: הייתי פה לפני שנתיים בדיון על הטבות מס.

<יורם ישראלי: כאשר הסתיים הדיון ויצאנו בהרגשה לא נוחה התחלתי להביא משלחת של חברי כנסת לקיבוץ חניתה, 15 מטר מגדר המערכת עם חיזבאללה.

<יורם ישראלי: כולם הגיעו לשם ואמרו: אם היינו יודעים שזה המצב היינו מצביעים נגד.

<יורם ישראלי: אני אומר לכולם, כל מי שיבוא היום למקום שבו עמדה הסוכה, ללב השטח הירוק, איפה שרוצים להקים את ה"פיל" הזה, שזה טמטום להצהיר מראש שלא תקום לידו תחנת כוח כי איזה מתקן התפלה הגיוני שלא יהיה לידו מתקן של תחנת כוח?

<יורם ישראלי: רוצים לשכנע את התושבים שיסכימו?

עיסאווי פריג': אתה אומר שלא קיבלת תשובות מקצועיות.

<יורם ישראלי: הצענו הצעות ויש לנו שתי חלופות באזור המפרץ וחלופה בעכו, שם מתנדבים לתת את אזור התעשייה עכו.

<יורם ישראלי: קיבלנו תשובה על מפרץ עכו.

<יורם ישראלי: יושב פה האדון הנכבד פרופסור גרוטו.

<יורם ישראלי: התשובה שקיבלנו, ואני מצטט: "אנחנו נישן טוב בלילה אם לא ישאבו ממפרץ עכו".

<יורם ישראלי: זאת תשובה מקצועית?

עיסאווי פריג': בעצם ראש המועצה האזורית אמר שלא מתקבלות תשובות מקצועיות.

עיסאווי פריג': נעבור לרשות המים, הכדור אצלכם.

<מו פרוביזור: אני מנהל אגף תכנון של רשות המים.

עיסאווי פריג': שמעת את הדברים.

<מו פרוביזור: קודם כול, אני מצר על כך שלא התאפשר לנו להציג את המצגת אבל קיבלתם העתקים שלה ואתייחס לחומר שנמצא אצלכם.

<מו פרוביזור: אני אופטימי.

<מו פרוביזור: אחרי פתיחה כזו ששוללת את העובדות, כשאומרים שאין מחסור מים במדינת ישראל, שהכול טוב- -

עיסאווי פריג': אלה לא העובדות.

עיסאווי פריג': מי אמר את זה?

<מו פרוביזור: - -ושאנחנו הוזים ודווקא מקימים מתקן התפלה ודווקא בגליל המערבי כי מתחשק לנו.

<מו פרוביזור: אז אני באמת אופטימי, כי מכאן אפשר רק לעלות.

יעל כהן-פארן: רשות המים הפריטה את המים.

יעל כהן-פארן: ב-2009 צעקתם שישראל מתייבשת.

יעל כהן-פארן: עכשיו היא כבר לא מתייבשת.

עיסאווי פריג': אני רוצה לשמוע את העובדות הנכונות.

<מו פרוביזור: אתייחס לעובדות.

<מו פרוביזור: חיסכון במים – אפתח בזה.

עיסאווי פריג': תגיד את העובדות.

חיים ילין: תגיד את מה שיש לך להגיד.

חיים ילין: אתה לא חייב לענות.

חיים ילין: תסביר למה המתקן שם.

חיים ילין: הרי ההצעה לסדר היא באשר לשאלה למה המתקן שם, לא אם צריך או לא צריך התפלה.

<מו פרוביזור: פה נשמעו קולות, נאמר שיש עודף מים במדינת ישראל.

עבדאללה אבו מערוף: זה עובדה שיש עודף מים.

<קריאות: - - -

חיים ילין: אני אומר כמי שכתב את ההצעה לסדר, ההצעה לסדר היא לגבי השאלה למה להקים שם, זה הכול.

חיים ילין: תסביר למה להקים שם.

חיים ילין: לא אם צריך מתקן התפלה או לא.

חיים ילין: אין עוררין על כך שצריך מתקן התפלה, לפחות לדעתי.

איתן כבל: חברים יקרים, אני מודיע לכם, המשימה היא גם להקשיב, לא רק לעצמנו.

איתן כבל: יש גם איזו בעיה בוועדה, שאם הייתי צריך לקום ולצעוק על כל מי שאני לא מסכים אתו אז הדיונים לא היו מתקיימים.

איתן כבל: דרך אגב, זה קורה הרבה.

איתן כבל: לכן קודם כול המשימה היא לדעת מה הסיפור, גם אם זה לא מוצא חן בעינינו.

איתן כבל: אמרתי בפתיח של הדברים שלי, לא הסתרתי, לא הלכתי סחור-סחור, אמרתי: במקום הזה אנחנו נעשה הכול שלא יקום מפעל התפלה.

איתן כבל: ברוך השם גם רשות המים, גם כל הגורמים האחרים נמצאים על שולחנה של הוועדה הזאת כמעט מידי יום, מידי שבוע, ואנחנו יודעים להתמודד עם העניינים האלה.

איתן כבל: אבל לא אוותר והאנשים שבאו לכאן להציג את עמדתם יציגו אותה באופן חופשי וללא הפרעות, תודה.

איתן כבל: אדוני, בבקשה.

<מו פרוביזור: אני יוצא מתוך הנחה שכן יש הסכמה שצריך עוד התפלה במדינת ישראל.

<מו פרוביזור: אגיד את זה חד וחלק, יש מחסור במים במדינת ישראל.

<מו פרוביזור: גם עם כמות של קרוב ל-600 מיליון קו"ב התפלה- - -

איתן כבל: אני יכול להפריע לאדוני?

איתן כבל: תפקידי לכוון את הדיון.

איתן כבל: עשה לי טובה, הדיון הוא לא האם צריך התפלה או לא צריך התפלה.

איתן כבל: הדיון הזה מתכנס סביב עניין אחד בלבד: למה דווקא שם והאם אין חלופות אחרות, ואם יש חלופות אחרות למה הן לא טובות.

איתן כבל: חבל שנלך סחור-סחור.

איתן כבל: בבקשה.

עיסאווי פריג': ראש המועצה האזורית עורר סוגיות מקצועיות.

<מו פרוביזור: אני יוצא מתוך הנחה שצריך התפלה.

<מו פרוביזור: המחסור הוא בצפון, לא רק בגליל המערבי אלא גם במעלה הכנרת ובעמקים המזרחיים.

<מו פרוביזור: אנחנו צריכים להביא לשם הרבה מאוד מים.

<מו פרוביזור: אין לנו היום אמצעים להעביר מים מהמרכז לצפון כי זה פרויקט אדיר שדורש התאמת כל המערכת הארצית להובלה צפונה.

<מו פרוביזור: בעבודות שהתחלנו לפני 10 שנים בדקנו בצורה מדויקת מאוד את הצרכים שלנו מבחינת ההתפלה, בדקנו את המיקומים שבהם צריך להקים את מתקני ההתפלה.

<מו פרוביזור: בכל המצרפים שבדקנו יצא שמתקן בגליל המערבי הוא מתקן חובה, שזה המקום הראשון שבו צריך לעשות מתקן התפלה.

<מו פרוביזור: בלי התפלה היום היינו בקטסטרופה.

<מו פרוביזור: אנחנו נמצאים במצב שבכל המאגרים, לא רק בכנרת, אנחנו מעט מאוד מעל הקווים האדומים.

<מו פרוביזור: הצורך הזה הוכר, כפי שאמרתי, הבדיקה התחילה לפני 10 שנים, לא רק אתמול, זה לא "שליפה".

<מו פרוביזור: לפני 10 שנים, בשנת 2008, יצאנו בתוכנית מתאר ארצית שאמורה למצוא אתרים נוספים למתקני התפלה.

<מו פרוביזור: ב-2013 הבנו שבגליל המערבי אנחנו צריכים למהר יותר.

<מו פרוביזור: פיצלנו את התוכנית, עשינו תוכנית אחרת חלקית שמיועדת לגליל המערבי.

<מו פרוביזור: מה שיצא מזה, שדווקא התוכנית למתקנים האחרים אושרה כבר ואנחנו עם המתקן הכי דחוף והכי בוער לא מצליחים להתקדם.

<מו פרוביזור: כבר 10 שנים אנחנו בודקים, נבדקו יותר מ-20 חלופות.

עבדאללה אבו מערוף: לא אמרת לנו למה שם.

איתן כבל: עבדאללה אבו מערוף, תן לי לנהל את הדיון, אני יודע לנהל דיונים.

<מו פרוביזור: ברשותך, אעביר את הדברים לגברת הילה גיל, מנהלת אגף התפלה, שתסביר את בדיקת החלופות, מה נעשה.

איתן כבל: תודה.

איתן כבל: גברתי, בבקשה.

<הילה גיל: שלום.

<הילה גיל: דבר ראשון שאני רוצה לתקן, אנחנו לא מדברים על 850 מיליון קו"ב כפי שנאמר כאן אלא על כושר ייצור של מתקני התפלה היום, של 5 מתקנים, של 585 מיליון קו"ב.

<הילה גיל: המתקנים עובדים בהיקף מלא, לא בהיקף של 60% אלא בהיקף מלא, ואנחנו עדיין במחסור.

<הילה גיל: קודם כול לתקן את העובדות.

<ליאור מייסטר: ב-2014 עבדו חלקית.

איתן כבל: סלח לי, אתה מפריע לי.

איתן כבל: אני כנראה בצד שלך אבל אתה מפריע לי להיות בצד שלך.

איתן כבל: אם ארצה עזרה ממך אפנה לאדוני, תודה.

איתן כבל: בבקשה.

<הילה גיל: במהלך התוכנית הזאת – כפי שמו פרוביזור אמר, מ-2008 אנחנו מלווים אותה – נבחנו יותר מ-20 חלופות בכל האזור הזה, כאשר כאמור אנחנו חד-משמעית צריכים את המים באזור הזה ולא יכולים להעביר את המים.

איתן כבל: האם החלופות נקבעו בתיאום עם המועצה האזורית?

<הילה גיל: חד-משמעית.

איתן כבל: חברים יקרים, אני שואל בקול.

איתן כבל: ברור לי, הרי גם מימיקה היא אמירה, ראיתי מה הוא עשה עם הראש, אבל זה לא נכנס לפרוטוקול.

איתן כבל: אחר-כך תינתן לו האפשרות והוא יגיד.

איתן כבל: משה דוידוביץ ואני הרי מכירים כבר 30 שנים.

<הילה גיל: אחד הדברים שנעשו חד-משמעית בשיתוף המועצה, מקום ההתפלה שאנחנו, דרך אגב, מוכנים לחזור אליו כבר היום הוא מיקום ליד שבי ציון.

<הילה גיל: הוא יותר נוח לנו, יותר קרוב לים.

<הילה גיל: האמירה החד-משמעית של משה דוידוביץ מן המועצה הייתה: מתקן התפלה מערבה מכביש 4 לא יקום, לכו מזרחה מכביש 4.

<הילה גיל: כאמור, זה רע לנו, זה לא טוב לנו, זה מאריך לנו את הקווים, זה מחייב אותנו ככל הנראה לשים תחנת שאיבה לא בתוך המתקן אלא בדרך, זה לא נוח לנו אבל, כפי שאמרת, ברצון טוב ללכת עם המועצה עשינו בעצם שני מהלכים.

<הילה גיל: דבר אחד, התחלנו לחפש מעבר לכביש 4, מזרחית לכביש 4, והדבר השני, ויתרנו על תחנת כוח עצמאית למתקן, שוב כדי להוריד התנגדות של תושבים.

<הילה גיל: כאמור, נבחנו 20 חלופות, ישבו אנשים מקצועיים ממיטב המוחות ומקבלים גם אחריות על המים, גם שייכנסו למתקן וגם שייצאו מן המתקן.

איתן כבל: תודה, גברתי, עד השלב הזה.

איתן כבל: אבקש מראש המועצה להתייחס, או שיפנה למי שירצה לדבר מן המועצה.

<יורם ישראלי: אפנה אל האנשים שלי.

<יורם ישראלי: רק לדברים של מו פרוביזור, אני מזכיר לכולנו שבשנות השישים נבנה מפעל ענק, שהיום מושבת, קוראים לו המוביל הארצי, שהעביר מיליוני קו"בים מהכנרת לנגב.

<יורם ישראלי: היום אי אפשר מאזור חיפה להעביר מתקן התפלה לצפון.

<משה דוידוביץ: צהרים טובים.

<משה דוידוביץ: אני סגן ראש המועצה.

<משה דוידוביץ: במפגשים המקצועיים עם הילה גיל ואורלי זיו הייתי מנכ"ל המועצה בעבר.

<משה דוידוביץ: חברים נכבדים, לא נתייחס לסוגיה המקצועית שלא עומדת על השולחן, אם צריך מי התפלה או לא צריך מי התפלה בגליל.

<משה דוידוביץ: נצא מנקודת הנחה שאנשי המקצוע יודעים מה הם אומרים.

<משה דוידוביץ: כן נתייחס לעובדות.

<משה דוידוביץ: הילה גיל, תרשי לי להתייחס להנחה שלך לגביי, כי חיים ומוות ביד הלשון.

<משה דוידוביץ: אני אמרתי במפגש במשרד: "על גופתי המתה".

<משה דוידוביץ: כך אני מצטט את עצמי.

<הילה גיל: פשוט לא היה נעים לי להגיד בדיוק מה אמרת אז אמרתי את זה קצת יותר בעדינות.

<משה דוידוביץ: אמרתי לפני 3 שנים ואני חוזר על זה פה בוועדה: לא יהיה מתקן התפלה באזור שבי ציון על הים.

<משה דוידוביץ: אבל אמרנו, ושלא כמו במקומות אחרים שאומרים NIMBY, שיש לנו אתרים חלופיים.

<משה דוידוביץ: כאן טמון שורש כל הבעיה, אדוני היושב-ראש.

<משה דוידוביץ: המועצה האזורית מטה אשר, גם אם נתוני רשות המים אומרים מפורשות ש-90% מכמות המים היא לאזור חיפה – אם צריך אראה לכם את זה בכתובים – אנחנו לא אומרים: לכו לחיפה ושימו שם את המתקן.

<משה דוידוביץ: אנחנו אומרים: יש באזור מטה אשר מקומות שניתן לשים בהם מתקנים.

<משה דוידוביץ: אלא מה, רשות המים – ואני לא אומר פה עכשיו שבצורה לא מקצועית – עשתה מה שעושים בצה"ל לפעמים.

<משה דוידוביץ: איך פוגעים בול במטרה?

<משה דוידוביץ: קודם שמים את החץ, אחרי זה מסמנים את המטרה.

<משה דוידוביץ: כשהילה גיל אומרת שנבדקו 20 אתרים היא לא מדייקת.

<משה דוידוביץ: אני מתעקש על כך.

<משה דוידוביץ: אני נפגשתי עם אורלי זיו ועם הילה גיל יותר מישיבה אחת והצענו חלופות ראויות בשטחנו.

<משה דוידוביץ: אמרו לנו: חבר'ה, אין לנו זמן, אנחנו ממהרים.

<משה דוידוביץ: אנחנו תלשנו את התוכנית הארצית, התמ"א הארצית למתקנים, אנחנו רוצים להקים במטה אשר.

<משה דוידוביץ: איתרנו 4 אתרים.

<משה דוידוביץ: יותר מזה, אמרנו: אם תתעקשו ותמציאו לנו נתונים מדעיים מדויקים שמאזור מפרץ עכו – לא בתוך המפרץ – מחוץ למפרץ עכו אי אפשר להקים – אני לא רוצה להלאות את הוועדה הנכבדה אבל יש נתונים מקצועיים שאומרים שבתוך מפרץ עכו יש סירקולציה.

<משה דוידוביץ: אם יוצאים 200 מטר מתוך מפרץ עכו אז המים שם הם אותם מים שרוצים לצאת במוצא של שבי ציון.

<משה דוידוביץ: את זה לא אני אמרתי, את זה אמרו 4 פרופסורים.

איתן כבל: אתם מציעים 4 אתרים חלופיים.

<משה דוידוביץ: גם אורלי זיו וגם הילה גיל אמרו לנו: חבר'ה, אנחנו ממהרים, לא נבצע במקביל סקר ימי.

<משה דוידוביץ: נבצע סקר ימי רק באתר אחד, כי כך הם קבעו.

איתן כבל: תודה.

איתן כבל: נאפשר לעו"ד תומר מירז, לפרופסור איתמר גרוטו, לרחלי קולסקי ממינהל התכנון.

איתן כבל: בבקשה אדוני, אבל ממש בקצרה, לא לחזור על מה שאחרים כבר אמרו.

<תומר מירז: לגבי הבעיות והסיכונים- - -

איתן כבל: עשה לי טובה, אל תציג לי עכשיו בעיות וסיכונים.

איתן כבל: אתם רוצים שנתקדם או שתנהלו שיח עם עצמכם?

איתן כבל: אם אתם רוצים שנתקדם, הבנו ששם אי אפשר.

איתן כבל: אני רוצה שתגיד לי, יש 4 חלופות, למה אתם חושבים שהחלופות האלה יכולות לענות על הדרישות?

איתן כבל: חבל עכשיו "לכדרר", את זה תעשו במועצה.

<תומר מירז: במפרץ חיפה לגבי כל מתקני ההתפלה, לפני כמה שנים חקר ימים ואגמים עשה עבודה מאוד-מאוד קשה.

<תומר מירז: הסיכום שלו הוא שאין כל הבדלים במאפייני איכות המים והקרקעית באזורי היניקה.

<תומר מירז: העובדה שמשרד הבריאות מתנגד למפרץ חיפה, בגלל שיש שם כספית ליד החוף, לא קשורה בכלל לשאיבת מי גלם מעומק הים.

<תומר מירז: עוד יותר מכך, שימו לב, אולי לא רואים את זה היטב בצילום, כל יום במפרץ חיפה עוגנות עשרות ספינות, כולן מתפילות באותה טכנולוגיה.

<תומר מירז: עד היום לאף אחד לא קרה כלום, כולל גם אני בחיל הים, 25 שנים התפלתי ואני מתפיל עוד היום ממפרץ חיפה ושותה מזה ולא קרה לנו כלום.

<תומר מירז: אני לא מבין מה הקשר.

<תומר מירז: דרך אגב, אם ממפרץ חיפה אסור להתפיל- - -

איתן כבל: אני צריך לפתוח קורסים איך להציג דברים.

איתן כבל: זה שבאת מהבית ואתה רוצה להגיד את מה שאתה רוצה, זה לא מה שנכון עכשיו להציג בפני הוועדה.

איתן כבל: היה כבר דיון.

איתן כבל: אנחנו יודעים: יש את האתר, בא משה דוידוביץ והציג את החלופות.

איתן כבל: תגיד למה הן יכולות לענות על העניין.

<תומר מירז: מייד פרופסור אבנימלך ישלים על זה.

איתן כבל: אתן לפרופסור אבנימלך.

איתן כבל: אי אפשר בלעדיו.

<תומר מירז: באזור התעשייה בשדרת כרמל ראש העירייה מוכן, הכול קיים.

<תומר מירז: דרך אגב, מנהרת התשתיות, התוכנית הופקדה בתחילת השנה ומחכה רק למימוש.

<תומר מירז: כמו כן, אפשר להעביר את המים גם בצורות אחרות.

איתן כבל: אלך אתך הפוך.

איתן כבל: אתה לא איתי.

איתן כבל: הצגתם את זה בפניהם?

<תומר מירז: ניסינו אבל לא נותנים לנו.

<תומר מירז: כל הזמן אומרים לנו: תחזרו למועצה הארצית.

<תומר מירז: כפי שאמר ראש המועצה, יש חלופות במועצת מטה אשר, יש חלופות באזור התעשייה עכו, יש חלופות באזור תעשיית- - -, יש אופציה להעברת צנרת מחיפה ויש ספינות התפלה שאפשר לשים.

איתן כבל: העניין ברור, תודה.

איתן כבל: פרופסור איתמר גרוטו ממשרד הבריאות, בבקשה, אמור נא את דעתכם המקצועית.

<איתמר גרוטו: אהיה קצר.

<איתמר גרוטו: הגישה שלנו היא שמקור המים צריך להתאים ולהיות באיכות מתאימה.

<איתמר גרוטו: לא נכון לקחת מקור שיש בו סיכונים ואחר-כך להגיד שהחסמים יבלמו אותם.

<איתמר גרוטו: אנחנו לא מפחדים פה.

<איתמר גרוטו: אנחנו שומרים על בריאות הציבור ברמה יום-יומית.

<איתמר גרוטו: ככל שיש חלופות – מבחינתנו במפרץ עכו זה סיכון גבוה.

<איתמר גרוטו: ככל שיגיעו אלינו חלופות ממוסדות התכנון אנחנו נתייחס כמובן.

יעל כהן-פארן: יש לי שאלה קצרה.

יעל כהן-פארן: האם אתם מוכנים לסמן גבול שממנו אתם מוכנים לקבל יניקה באזור מפרץ חיפה ועכו?

יעל כהן-פארן: בעצם זו השאלה, אם מדובר ב-200 מטר או מדובר ב-2 קילומטרים.

יעל כהן-פארן: זה לב העניין.

איתן כבל: יש 5 חלופות.

חיים ילין: - - -

<יורם ישראלי: נפגשתי עם איתמר גרוטו אצל השר שלו, אצל ליצמן, ואמרנו שהבעיה שלנו היא שאיתמר גרוטו ורשות המים לא מוכנים לבדוק מקצועית.

איתן כבל: בסדר, הבנתי.

<יורם ישראלי: אין לזה פתרון.

איתן כבל: איתמר גרוטו, שאני מעריך ומוקיר, שהוא בן בית בוועדה הזו, שעשינו ואנחנו עושים איזה דבר וחצי דבר ביחד, אמר עכשיו: כל חלופה שתונח בפניי תיבדק.

<תומר מירז: הוא אמר:

<תומר מירז: מה שוועדות התכנון יגידו לו לבדוק.

איתן כבל: סלח לי, יורם ישראלי כראש מועצה מכיר את זה, הוא לא יכול להגיש כל דבר.

איתן כבל: השאלה לא זאת, האמן לי שאני מבין קצת יותר טוב.

איתן כבל: גברת רחלי קולסקי ולאחר מכן פרופסור יורם אבינמלך ושמחה שטיין.

איתן כבל: בבקשה.

<קריאה: אנחנו רוצים לענות, להגיב.

איתן כבל: חברים, תודה רבה שאתם מודיעים לי את זה פה.

איתן כבל: בוודאי אאפשר לכם.

<רחלי קולסקי: אני ממינהל התכנון.

<רחלי קולסקי: אני רוצה לציין שלתוכנית הזאת נבדקו בצורה מעמיקה ויסודית 19 חלופות – 9 חלופות שנשענות על מי המפרץ ועוד 10 חלופות שנשענות על השטח הימי מול שבי ציון ונהריה.

<רחלי קולסקי: כל אחת מן החלופות נבחנה לעומק.

איתן כבל: כולל החמש של המועצה?

<רחלי קולסקי: כל החלופות שקיבלנו ממטה אשר נבחנו גם בוועדת- - -, גם בוולנט"ע וגם במועצה הארצית.

יעל כהן-פארן: למה הם אומרים שלא?

יעל כהן-פארן: מישהו פה אומר לא-אמת.

<יורם ישראלי: אני עומד על כך שחלופות עין המפרץ לא נבחנו.

<רחלי קולסקי: נבחנו.

<יורם ישראלי: לא נבחנו.

איתן כבל: חברים, את הסיכום אני אעשה.

איתן כבל: הרי זה שאלה של שחור ולבן.

<רחלי קולסקי: יש לי פה מפה עם כל החלופות שנבדקו.

<רחלי קולסקי: אני לא מכירה עוד תוכנית כזאת במינהל התכנון שהגיעה כל-כך הרבה פעמים לדיונים גם בוולנט"ע וגם במועצה הארצית.

<רחלי קולסקי: הייתם 7-8 פעמים בדיונים גם בוולנט"ע וגם במועצה הארצית, נבחנו חלופות.

<רחלי קולסקי: המועצה הארצית הלכה לקראת המועצה האזורית.

<רחלי קולסקי: החלופה של שבי ציון, שהייתה החלופה האידיאלית מבחינת מרחקים מן הים, נפסלה לאור העמדה של המועצה האזורית שביקשה להזיז את כל החלופות מעבר לכביש 4.

<רחלי קולסקי: זה שאמרו שיש פה איזו כוונה לפגוע בהתפתחות של הקיבוצים – הטענה הזאת ממש לא נכונה.

<רחלי קולסקי: הדבר האחרון שמינהל התכנון ירצה זה לפגוע ביחידות דיור.

<רחלי קולסקי: אנחנו מדברים על חלופות שנמצאות לפחות 500 מטרים מן הישובים ומן ההרחבות של הישובים.

<אורי שיר: מה זה 500 מטר?

איתן כבל: סלח לי, אדוני, אני אגן עליך.

איתן כבל: אין דבר כזה שיהיה 500 מטר, אין סרט כזה.

איתן כבל: זה כמו שהבטיחו להורים שלי כשהקימו את מכון הטיהור ליד הבית שלהם, אמרו שאת פסח כל השכונה תעשה שם כי זה כל-כך נקי ומבריק, אמרו שהמשפחות של אלה שאישרו את התוכנית יעשו את פסח שם.

איתן כבל: עזוב את זה.

<רחלי קולסקי: אני רוצה לציין עוד שתי החלטות של המועצה הארצית.

<רחלי קולסקי: המועצה הארצית קיבלה החלטה שלא תקום תחנת כוח בשטח של המתקן, כלומר אין חשש- - -

<אורי שיר: מי מבטיח את זה?

איתן כבל: סלח לי, נראה לך שיש לי בעיה ביכולת לדבר בשטף?

איתן כבל: אדוני לא יעזור לי, אני לא זקוק לך.

איתן כבל: עוד מכה תפיל אותי לתהום.

<רחלי קולסקי: דבר נוסף, עכשיו החלופות נמצאות בשלב של בדיקה סביבתית.

<רחלי קולסקי: צוות התכנון מכין תסקיר השפעה על הסביבה, כלומר הנושא ייבדק במסגרת תסקיר ההשפעה על הסביבה.

<רחלי קולסקי: אני יכולה להגיד מהאתרים שקיימים, שכבר בדקנו אותם, למתקן הזה אין השפעה מבחינת חומרים מסוכנים, מבחינת רעש ומבחינת ריח מעבר לגדר של המתקן.

איתן כבל: את רוצה שאשלח לך מסמכים על כמה הבטחות כאלה לא קוימו?

איתן כבל: כמו שסיפרתי לך על מה שאירע עם ההורים שלי, את רוצה שאעביר לך את כל המכתבים שוועדות התכנון המקומית, המחוזית והארצית שלחו להורים שלי?

איתן כבל: רק מה הם יעשו עם זה?

<רחלי קולסקי: הדבר הזה ייבדק במסגרת התסקיר, עם המשרד להגנת הסביבה.

איתן כבל: גברתי, תודה.

איתן כבל: אתן לכם להתייחס.

איתן כבל: זה לא שאלה אם אני מסכים או לא מסכים, אני מאפשר למגוון הדעות להישמע ואחר-כך אני מחליט, אבל הדברים יישמעו.

איתן כבל: פרופסור אבנימלך, בבקשה.

<יורם אבנימלך: אעשה את זה בקיצור רב.

<יורם אבנימלך: ראשית, היה כאן ויכוח האם בכלל בגליל המערבי או בצפון דרוש מתקן התפלה.

<יורם אבנימלך: חיוני מאוד להקים מתקן התפלה בצפון הארץ.

<יורם אבנימלך: אני רוצה להסביר.

<יורם אבנימלך: החקלאות הישראלית משקה בקולחים.

<יורם אבנימלך: קולחים מטבע הדברים ממליחים, העיר ממליחה את המים שמגיעים אליה בשיעור ניכר מאוד.

<יורם אבנימלך: הקולחים, בעיקר אם מי הגלם שלהם מלוחים, הם מלוחים מאוד.

<יורם אבנימלך: כבר היום בעמק יזרעאל ובעמק זבולון יש שטחים שלא ניתן לגדל בהם גידולים חקלאיים.

<יורם אבנימלך: בבבל הייתה תופעה של מִדְבוּר בגלל המלחה.

<יורם אבנימלך: זה מה שהולך לקרות בעמק יזרעאל ובעמק זבולון.

איתן כבל: פרופסור אבנימלך, אני יודע שאתה אחד המומחים הכי גדולים בישראל אבל בואו נתקדם.

איתן כבל: אני חייב לסכם.

<יורם אבנימלך: את הקטע הזה סיימתי.

<יורם אבנימלך: אז חיוני להקים.

<יורם אבנימלך: חיוני לספק למטרופולין חיפה מים מותפלים כדי שהקולחים לא יגרמו לנזקים בעמקים.

<יורם אבנימלך: יש אפשרות, וזה הועלה על-ידי בנייר ולא אכנס לזה, להתפיל את המים באזור התעשייה חיפה- טירת הכרמל – אגב, הרשויות של חיפה וטירת הכרמל בודקות את זה, מעוניינות בזה במידת מה, אני עוד לא יודע את החלטתם הסופית – ולהעביר את המים למטרופולין חיפה בצנרת קצרה יותר במסגרת מנהרת התשתיות המתוכננת ולהפסיק לספק מים מן הגליל המערבי לחיפה.

<יורם אבנימלך: נדמה לי שהחלופה הזאת לא נבדקה ביסודיות.

<יורם אבנימלך: תודה רבה.

איתן כבל: תודה, אדוני, אני מודה לך.

איתן כבל: השכלת אותנו, אותי לפחות.

איתן כבל: שמחה שטיין מקיבוץ לוחמי הגטאות, בבקשה.

<שמחה שטיין: שלום לכולם.

<שמחה שטיין: 50 שנים אני חי בקיבוץ לוחמי הגטאות ואני מייצג דעה של תושבים שמרגישים את עצמם מושפלים, מרגישים את עצמם כפריפריה.

<שמחה שטיין: רובנו תל-אביבים במקור.

<שמחה שטיין: אנו חשים ממש כפריפריה.

<שמחה שטיין: אנחנו מרגישים שמתחת לאף שלנו הולכים להקים איזה מחסן, איזה מתקן אשפה שיספק מים לא לאזור שלנו.

<שמחה שטיין: ממש כמו איזה סרח עודף.

<שמחה שטיין: אני אומר עוד פעם, כל החלופות – ובדקתי טוב מאוד: הם כבר "רצים" בתוכניות.

<שמחה שטיין: זה לא שהם בדקו כל חלופה, 20 חלופות לפרטי פרטים.

<שמחה שטיין: הם התבייתו כמו חץ שמסומן ו"התלבשו" על מה שמוצג כאן וכל השאר לא רלוונטי.

<שמחה שטיין: אני אומר עוד פעם, חברים, התושבים מתנגדים.

<שמחה שטיין: אם לא יעבדו ביחד עם התושבים זה לא יקום ולא יהיה.

<שמחה שטיין: אני אומר לכם את זה בכנות, אין פה קונצים, אני לא צריך לאיים.

<שמחה שטיין: דעו לכם שזה תחושה של פריפריה וזה מה שאנחנו צריכים לעודד, את הפריפריה.

<שמחה שטיין: תודה רבה.

<שמחה שטיין: יש מספיק, לא צריך לספק מים מאתנו.

איתן כבל: תודה.

איתן כבל: רשות הדיבור לד"ר יובל ארבל, רכז ים וחוף בעמותת "צלול", בבקשה, בקצרה, ולאחר מכן ליאור מייסטר.

איתן כבל: העניינים כבר ברורים.

איתן כבל: תנו לנו להתכנס.

<יובל ארבל: חשוב לשמור על העיקרון של צמוד-דופן.

<יובל ארבל: לא צריך להקים מתקן התפלה באמצע שטחים פתוחים, רחוק מאזור תעשייה או רחוק ממקום שמיועדים להיות בו מתקנים כאלה אם מישהו חושב על פתרון כזה.

<יובל ארבל: אבל גם בתוך מטה אשר יש חלופות נוספות שלא ברור לי עדיין למה הן לא על השולחן, למשל מחנה שרגא.

<יובל ארבל: ומחוץ למועצה האזורית מטה אשר לא צריך לפסול את מפרץ עכו, למרות הבעיה שיש עם אזור התעשייה שהיה שם וזיהם את חוף הים וכספית שזורמת עדיין לים.

<יובל ארבל: חייבים לפתור את הבעיה הזאת, חייבים לשקם את מפרץ עכו וזה יכול להיות דווקא תמריץ.

<יובל ארבל: עדיין זה לא יהיה מסוכן.

<יובל ארבל: ריכוז הכספית בים הוא מתחת לתקן מי השתייה, וזה לפני שהוא עבר ממברנות.

<יובל ארבל: לא צריך לשאוב מן המפרץ עצמו, אפשר לשאוב קצת בעומק המים.

<יובל ארבל: אותו צינור של 3 קילומטרים שמתוכנן בשבי ציון, אם יעשו 3 קילומטרים כאלה מול מפרץ עכו תיפתר הבעיה.

חיים ילין: ועוד לא צריך היתר ופיצויים בתוך המים.

איתן כבל: תודה.

איתן כבל: ליאור מייסטר, בבקשה בקצרה.

<ליאור מייסטר: אני מרגבה.

<ליאור מייסטר: אני מייצג את התושבים.

<ליאור מייסטר: אני מודה לוועדה שהתכנסה ואני מודה לכל מי שהגיע.

<ליאור מייסטר: אתם צריכים להבין גם את התחושות שלנו.

<ליאור מייסטר: האשימו אותנו שאנחנו לא רוצים את זה בחצר ושאנחנו מעכבים את רשות המים מלמלא את אחריותה לספק מים לצפון.

<ליאור מייסטר: אני רוצה להגיד, אנחנו בעד המפעל.

<ליאור מייסטר: אני צריך לשתות מים, גם בעוד 20 ו-30 שנים.

<ליאור מייסטר: מן הבחינה הזו אני לא פוסל את מפעל ההתפלה.

<ליאור מייסטר: אנחנו בעד תכנון מים נכון בצפון, אבל אנחנו בעד תכנון נכון שלא יסתור את כל התכנונים האחרים, לא לתושבים, לא לחקלאות, לא לתעשייה.

<ליאור מייסטר: אנחנו רוצים מגורים ליד מגורים ותעשייה ליד תעשייה.

<ליאור מייסטר: המפעל הזה עבר תלאות ארוכות עד שהוא הגיע לנקודה הזאת, 10 שנים של חיפוש חלופות.

<ליאור מייסטר: זה לא אומר שהיא החלופה הנכונה.

<ליאור מייסטר: נפסלו כל מיני חלופות בדרך, חלקן בתואנה בסיסית- - -

איתן כבל: אנא תחדש לנו.

<ליאור מייסטר: מעבר למפעל עצמו במקום הזה, שטוענים שהוא יחסית לא מסוכן, הוא פֶתח לאזור תעשייה ענק.

<ליאור מייסטר: יש שם 1,000 דונם שיהפכו לאזור תעשייה במקום מגורים וחקלאות.

<ליאור מייסטר: היום החקלאות פורחת.

<ליאור מייסטר: הייעוד שלו לעתיד הרחוק הוא מגורים, אנשים רוצים לגור שם.

<ליאור מייסטר: אני לא נולדתי ברגבה, אני באתי לגור בפריפריה.

<ליאור מייסטר: אנחנו רוצים לגור בגליל, רוצים ליישב את לב הגליל שבו המתקן עומד לקום.

<ליאור מייסטר: בוועדת הכלכלה לא הוצג שזה יקר שם יותר מאשר בכל מקום אחר.

<ליאור מייסטר: אין לנו כסף במדינה לצפון אז אנחנו חסים על הכסף של כולם.

איתן כבל: בסדר שאתה חס, אבל עזוב.

חיים ילין: כסף לא חסר במדינה.

חיים ילין: זה סדרי עדיפויות.

<ליאור מייסטר: קראתי את התשובה של אדון גרוטו.

איתן כבל: יקירי, אל תענה לו על מה שהוא כתב.

איתן כבל: עזוב, התשובה שלו חלה עליה התיישנות מן הפעם הקודמת שהוא העביר אותה.

איתן כבל: הוא נתן כאן תשובה.

<ליאור מייסטר: אנחנו רוצים חלופות מוסכמות כדי להתקדם.

<ליאור מייסטר: אני מבין את הלחץ והרצון.

<ליאור מייסטר: אנחנו נעבור עוד 18 חלופות אם נריב עם כל תושב ותושב במקום הזה.

<ליאור מייסטר: בואו נדבר על חלופות מוסכמות שאפשר יהיה להתקדם איתן מהר, שאפשר יהיה לפתור את הבעיה ולא "להתקשקש" איתה.

איתן כבל: תודה.

איתן כבל: מי מרשות המים מבקש להתייחס?

<מו פרוביזור: בירושלים חסר המון מים.

<מו פרוביזור: ניסינו לעשות מתקן התפלה בגן סאקר או בעמק המצלבה – לא הצלחנו.

<מו פרוביזור: מה לעשות, צריך את הים לידנו.

<מו פרוביזור: הקטע הזה, שלא מספקים מים לקילומטר מסביב למתקן, הוא לא רלוונטי.

<מו פרוביזור: דבר שני, חיפה מהווה 25% בלבד.

<הילה גיל: ממברנות הן לא חסם בלעדי ולכן זיהום כמו זה שעליו מדובר במפרץ עכו, שאנחנו לא בדיוק יודעים, אי אפשר לומר שאם אתה שם ממברנות או מתקן התפלה זה מכסה את הכול, חד-משמעית.

<הילה גיל: זה דבר ראשון.

<הילה גיל: דבר שני, המתקן עצמו לא מזהם.

<הילה גיל: אנחנו כבר מכירים 5 מתקנים כאלה, יש לנו ניסיון.

<הילה גיל: אנחנו יודעים בסדרי גודל אפילו גדולים יותר.

<הילה גיל: לגבי המרחק – אחרי שהוקם מתקן פלמחים והורחב אושרה הרחבה של הישוב פלמחים עד 70 מטרים מגדר המתקן.

<הילה גיל: אושרה הרחבה ויוקמו שם בתים 70 מטרים מן הגדר.

איתן כבל: גברתי תענה לי.

איתן כבל: את מנהלת איתם שיח.

איתן כבל: תודה, גברתי.

חיים ילין: פלמחים הורחב לא לכיוון הים אלא לצד השני, וזה היה על חשבון הבסיס.

חיים ילין: אלה נתונים לא נכונים.

איתן כבל: שפרה בן דוד, מנכ"לית רשות הניקוז גליל מערבי.

<שפרה בן דוד: רשות הניקוז היא אחד הגופים שרשות המים היו צריכים להיוועץ איתה.

<שפרה בן דוד: צר לי להודיע לכם שפעם ראשונה אני נחשפת לעניין היום.

<שפרה בן דוד: נאלצתי לעשות אתמול שיעורי בית עם כל מיני גורמים אחרים.

<שפרה בן דוד: בתחום התוכנית בחלופה שאתם מציעים עוברים שני נחלים.

<שפרה בן דוד: גם לנו יש מה לומר בנושא חלופות.

<שפרה בן דוד: אזור הגליל המערבי ובמיוחד שטחי מטה אשר משופעים בנחלים ארציים, משניים ואזוריים.

<שפרה בן דוד: זה לא יעלה על הדעת.

איתן כבל: אני שמח שנתתי לך להוסיף את ההערה שלך, תודה.

<יורם ישראלי: משפט קצר.

<יורם ישראלי: אם יש לכם חשק לבוא לסיור אני מזמין אתכם לפלמחים.

<יורם ישראלי: מן הבית האחרון בפלמחים לא רואים שיש מתקן התפלה.

<יורם ישראלי: דבר שני, כל החלופות שגברת קולסקי אמרה, הכול נבחן בהיבט היבשתי כיוון שיש את האקסיומה של פרופסור גרוטו שמפרץ עכו פסול.

<יורם ישראלי: כפר מסריק, "חוד מתכות" – אני אומר שמות של מקומות – אזור תעשייה עכו, כל החלופות האלה נבחנו בגלל שהמוצא הימי הוא מפרץ עכו.

<יורם ישראלי: יבשתית הכול אפשרי.

<הילה גיל: לא נכון, גם "חוד מתכות" נפסל.

<יורם ישראלי: אתה יודע למה "חוד מתכות" נפסל?

<יורם ישראלי: כי זה קרקע בבעלות פרטית ולמדינה אין כסף להשיג את הקרקע הזאת.

<יורם ישראלי: שמעתם את הטיעון הזה?

איתן כבל: אני מבקש לסכם.

איתן כבל: פתחתי את דבריי בגילוי הנאות, אמרתי שבמה שתלוי בי אעשה הכול כדי שזה לא יקום במקום הזה.

איתן כבל: למדתי בחיים שלי וראיתי את זה, וזוכרים את זה חברת הכנסת תמר זנדברג ואולי חברי כנסת נוספים במאבק שהיה לנו בענייני הגז, הובהר בדיוק איפה ולמה זה דווקא פה, ופתאום הכול הסתדר, פתאום זה לא חייב להיות פה, פתאום זה יכול להיות שם.

איתן כבל: אתה זוכר, אתה בעצמך הובלת את המאבק של זכרון יעקב.

איתן כבל: כולנו זוכרים היטב.

איתן כבל: לא הייתי אז יושב-ראש ועדה.

איתן כבל: ובסוף-בסוף כשמנהלים את הדיון אומרים: "ייקוב הדין את ההר – נבדק, הלכו, באו, ראינו".

איתן כבל: מסתבר שלא תמיד זה כך.

איתן כבל: קודם כול, אני מודיע לכם, משרד התשתיות הלאומיות, האנרגיה והמים הוא פה, זה הבית שלו, אנחנו מופקדים על העניין הזה.

איתן כבל: עד שלא אשתכנע, אני אומר לכם במחילה, כפי שאומרים בבית-הכנסת, דבר דבור על אופניו, שכל החלופות – אגיד לכם איך אני רוצה לראות את זה.

איתן כבל: יואיל אדוני ראש המועצה להעביר לי, יש לך בדיוק 48 שעות להעביר לי, לא במורשות קרב (מור"קים) ולא בעמודים רבים ולא בחבילות, כל חלופה עמוד, לפי סדר העדיפויות שלכם.

איתן כבל: אזמן אתכם, אפגש אתכם, נעבור דבר-דבר.

איתן כבל: אני אומר לכם, אין "סרט", את זה למדתי, שאי אפשר למצוא חלופות שכפי שכתוב בגמרא: "זה נהנה וזה לא חסר".

איתן כבל: השולחן הזה אינו מתנגד להתפלה.

איתן כבל: התפקיד שלי להגן על הציבור, לא מכם באופן אישי, אלא מאלה שחושבים שהם נמצאים בתפקיד לעולמי עד.

איתן כבל: אתה תלך, בטח תרצה להתקדם, גברתי תרצה להתקדם.

איתן כבל: התושבים רובם נשארים לגור שם ואחר-כך כבר אין עם מי לדבר.

איתן כבל: אני אומר לכם את זה מניסיון.

איתן כבל: פעם אחר פעם אני נתקל באורים ותומים, מגיעים נציגים של הממשלה ומציגים שחור על גבי לבן: "הכול בסדר, אל תדאגו, אנחנו פה," רק מה, התחולה שלנו קצרת-מועד ויש לנו גם שאיפות להתקדם.

איתן כבל: בנושא של מכון ההתפלה ברגבה כשיבואו אליך תגיד: "על מה, איפה, תעזבו אותי, תדברו עם ממלא התפקיד החדש".

איתן כבל: אני לא יודע מה זה.

איתן כבל: אני צריך לייצר פה מצב שאנחנו נוציא אותה, וביחד נוציא אותה.

איתן כבל: פרופסור גרוטו, אנחנו מתעסקים עם בעיות קצת יותר גדולות ומורכבות בערד.

איתן כבל: אם שם נדע לתת את המענה בוודאי אין סיבה שלא ניתן אותו פה.

איתן כבל: אודיע לכם על לוח הזמנים.

איתן כבל: הוא יהיה מהיר.

איתן כבל: תודה.

איתן כבל: הישיבה נעולה.